ليش بهالوطن هذا إلعبت جولة ؟؟
أقره وجوه ناسك واعزل المعلول … وبيَّن لي البريء من الذمته مشكولّة
ما أقبلها منك لا تكلي شلون … انته العارفة التعرف المعلولة
صفره وجوههم مو مسحة الإيمان … بس سم العقارب طارف ذيوله
ونعم بعض اللسن حدين وقت القول … بترة وباشطة وبالجذب مصقولة
كلهم مو أهلنا الحادي والجمال … لا من زولنا ولا حنه من زوله
ما اﮜلك مغفل لا ألف حاشاك … ومعاذ الله هذا النعت ما كوله
بس خافن تظن دورة حسن بالعين … مو دورة حسن لا والحسن حولة
يا صافي النوايا اختلط هذا وذاك … صفي عيال بيتك واعزل الثولة
فرق صوت الخطيب وصيحة الدلال … وفرق ما بين عدلة وبين معدولة
علامك يا وطن كثرت عليك الفوس … هدماً والمعاول بيك معمولة
يا هو الوهمك بالغنم يسرح ذيب … وليش انطيت صوفك غير غازوله
شجاك وبعت سرك وانته سرك بير … ومغطى بطلاسم محد ينوله
ضاع القفل منك ولو نسيت الباب … وخليت الحرامي يطبلك بطوله
بيتك خزنة الله وفاتح البيبان … وغيرك كلشي ماكو وبوبه مقفوله
عدمن امنتني وناس تاكل ناس … وأقطاب السياسة بغيري مشغولة
والحل والعقد بيدين أبو الجنيب … عذرا يا وطن هم هاي معقولة ؟
يبو حجي المعدل صرت ترطن ليش … يا راعي التراث المحد يطوله
استهوتك حضارة آل (توني بلير) … لو غشتِك لهجة (بوش) معسولة
الخلل مو بالزَمل حادي الزَمل بيه … عيب ما يعرف طبعنه وشتت زموله
بعد ما بيّه أعاتب يا وطن مليت … آنه أنزفت كلشي وخلكك اشطوله
ثوبك من درع واردانك مشرعات … واتمر عل العدو بثيابي مهدولة
يلعمرك سبعتالاف شنهو شبيك … شو رديت تزحف هاي مقبولة ؟
وضعك ما يسرني وحالك أصعب حال … لنته الشادهه ولا هيه محلولة
وضعت كلك بكبرك وآنه ضعت وياك … راس المال ضاع وضاع محصوله
ويا راعي النفط راح النفط نهبوه … والزئبق الأحمر كنسوا أحقوله
وعلى الأحوط وجوبا بعد ما كنسوه … ركعتين بشرع (زلماي) صلوله
من باب العدالة وحفظ حق الناس … سواءً تنقبل أو غير مقبولة
المهم باكوا وقسموا وانتهى الموضوع … وكلمن شال حصته وترّس عدوله
وردينة انتـكاود بس أنا وعبود… نركض على المامش والعشا تولة
وسحقا يا نفط يا لعنة التاريخ … يا نظرة حسد بعيون مكحولة
من يوم الطلعت بكاعنه الهليوم … جنابك مشتعل والناس مشعولة
انته الغيرنه نعمة ورفاه وخير … وعلى شعب العراق سيوف مسلولة
البدو شيّدوا دنيا وعمروا أوطان … وانته بهالوطن هذا العبت جولة ؟؟
ليش بهالوطن هذا إلعبت جولة ؟؟؟
ليش بهالوطن هذا إلعبت جولة ؟؟؟